
Kultūras informācijas sistēmu centra nolikums
Izdoti saskaņā ar Valsts pārvaldes iekārtas likuma
16.panta pirmo daļu
I. Vispārīgie jautājumi
· 1. Kultūras informācijas sistēmu centrs (turpmāk – centrs) ir kultūras ministra pakļautībā esoša tiešās pārvaldes iestāde. Kultūras ministrs pakļautību īsteno ar Kultūras ministrijas starpniecību.
· 2. Centra darbības mērķis ir nodrošināt informācijas un komunikācijas tehnoloģiju centralizētu pārvaldību kultūras nozarē.
II. Centra funkcijas, uzdevumi un tiesības
· 3. Centram ir šādas funkcijas:
· 3.1. pārvaldīt, uzturēt un attīstīt Kultūras ministrijas un tās padotības iestāžu (turpmāk – kultūras resors) informācijas un komunikācijas tehnoloģiju koplietošanas infrastruktūru un aprīkojumu (turpmāk – informācijas un komunikāciju tehnoloģiju resursi);
· 3.2. pārvaldīt, uzturēt, izstrādāt un attīstīt kultūras resora informācijas sistēmas un elektroniskos pakalpojumus.
· 4. Lai nodrošinātu funkciju izpildi, centrs veic šādus uzdevumus:
· 4.1. īsteno kultūras resora informācijas un komunikācijas tehnoloģiju attīstības politiku;
· 4.2. sniedz priekšlikumus par informācijas un komunikācijas tehnoloģiju attīstības politikas īstenošanai nepieciešamo valsts budžeta finansējumu;
· 4.3. plāno kultūras resora informācijas un komunikācijas tehnoloģiju resursu, informācijas sistēmu un elektronisko pakalpojumu iegādei, attīstīšanai un uzturēšanai nepieciešamo finansējumu un tā izlietojumu;
· 4.4. plāno un īsteno kultūras resora informācijas un komunikācijas tehnoloģiju resursu un informācijas sistēmu iegādi, tostarp centralizētos iepirkumus, ieviešanu, izstrādi, attīstību un uzturēšanu;
· 4.5. plāno un īsteno kultūras resora informācijas un komunikācijas tehnoloģiju drošības pasākumus, tai skaitā personas datu aizsardzību;
· 4.6. nodrošina kultūras resora informācijas un komunikācijas tehnoloģiju resursu un informācijas sistēmu pieejamību un darbības nepārtrauktību;
· 4.7. nodrošina kultūras resora sniegto elektronisko pakalpojumu pieejamību fiziskām un juridiskām personām;
· 4.8. sniedz atbalstu kultūras resora informācijas un komunikācijas tehnoloģiju resursu, informācijas sistēmu un elektronisko pakalpojumu lietotājiem;
· 4.9. piedalās normatīvo aktu projektu izstrādē un politikas plānošanas dokumentu sagatavošanā kultūras resora informācijas un komunikācijas tehnoloģiju resursu, informācijas sistēmu un elektronisko pakalpojumu lietošanas jomā, kā arī sniedz atzinumus par citu institūciju izstrādātajiem normatīvo aktu projektiem;
· 4.10. atbilstoši kompetencei īsteno Eiropas Savienības fondu un citu finanšu instrumentu finansētus informācijas un komunikācijas tehnoloģiju projektus un nodrošina to ilgtspēju;
· 4.11. organizē un vada mācības, seminārus un konferences centra kompetencē esošajos jautājumos, kā arī piedalās starptautisko organizāciju rīkotajos pasākumos centra kompetencē esošajos jautājumos;
· 4.12. veic citus normatīvajos aktos noteiktos uzdevumus.
· 5. Centram ir šādas tiesības:
· 5.1. pieprasīt un saņemt no valsts un pašvaldību institūcijām, kā arī normatīvajos aktos noteiktajā kārtībā no privātpersonām centra funkciju izpildei nepieciešamo informāciju;
· 5.2. iekasēt maksu par sniegtajiem pakalpojumiem;
· 5.3. saņemt ziedojumus, dāvinājumus, ārvalstu finanšu palīdzību, piedalīties projektu konkursos finanšu līdzekļu piesaistei;
· 5.4. publicēt informatīvos materiālus un sniegt plašsaziņas līdzekļos informāciju par centra kompetencē esošajiem jautājumiem;
· 5.5. atbilstoši kompetencei sadarboties ar valsts un pašvaldību iestādēm, tostarp sniegt ar informācijas un komunikācijas tehnoloģiju jomu saistītus pakalpojumus, Eiropas Savienības institūcijām, ārvalstu valsts pārvaldes iestādēm un starptautiskajām organizācijām, tostarp iesaistīties starptautiskajos projektos, kā arī ar nevalstiskajām organizācijām un privātpersonām centra darbības jautājumos;
· 5.6. veidot komisijas, padomes un darba grupas centra kompetencē esošo uzdevumu veikšanai.
III. Centra pārvalde
· 6. Centra darbu vada direktors. Centra direktoru ieceļ amatā un atbrīvo no amata kultūras ministrs.
· 7. Centra direktoram var būt vietnieki. Centra direktora vietniekus ieceļ amatā un atbrīvo no amata, viņu kompetenci un atbildību nosaka centra direktors.
IV. Centra darbības tiesiskuma nodrošināšana un pārskatu sniegšana
· 8. Centra darbinieku izdotos administratīvos aktus un faktisko rīcību var apstrīdēt, iesniedzot attiecīgu iesniegumu centra direktoram. Centra direktora izdoto lēmumu var pārsūdzēt tiesā.
· 9. Centra direktora izdotos administratīvos aktus un faktisko rīcību (izņemot šo noteikumu 8.punktā minētos gadījumus) var apstrīdēt Kultūras ministrijā. Kultūras ministrijas izdoto lēmumu var pārsūdzēt tiesā.
· 10. Centrs ne retāk kā reizi gadā iesniedz Kultūras ministrijā pārskatu par centra funkciju pildīšanu un finanšu līdzekļu izlietojumu. Centrs pēc Kultūras ministrijas pieprasījuma sniedz informāciju par centra darbību un finanšu līdzekļu izlietojumu.
V. Noslēguma jautājumi
· 11. Atzīt par spēku zaudējušiem Ministru kabineta 2004.gada 29.jūnija noteikumus Nr.559 "Valsts aģentūras "Kultūras informācijas sistēmas" nolikums" (Latvijas Vēstnesis, 2004, 103.nr.).
· 12. Centrs ir valsts aģentūras "Kultūras informācijas sistēmas" funkciju, tiesību, saistību, prasību, bilancē esošās mantas, lietvedības un arhīva pārņēmējs.
· 13. Noteikumi stājas spēkā 2013.gada 1.janvārī.

